## Odluka o objavljivanju pravila o državnim potporama sektoru brodogradnje

### NN 3/2013 (7.1.2013.), Odluka o objavljivanju pravila o državnim potporama sektoru brodogradnje

VLADA REPUBLIKE HRVATSKE

43

Na temelju članka 3. Uredbe o državnim potporama (»Narodne novine«, broj 50/2006), Vlada Republike Hrvatske je na sjednici održanoj 3. siječnja 2013. godine donijela

ODLUKU

O OBJAVLJIVANJU PRAVILA O DRŽAVNIM POTPORAMA SEKTORU BRODOGRADNJE

I.

Pravila o državnim potporama sektoru brodogradnje sadržana su u Priopćenju Komisije o podnošenju pojedinačnih prijava vezano uz primjenu programa regionalnih potpora za ulaganja u sektoru brodogradnje i o prijedlogu odgovarajućih mjera u smislu članka 88. stavka 1. Ugovora o EZ-u (52003XC1101(01), SL C 263, 1. 11. 2003., str. 2.) i Okviru o državnim potporama brodogradnji (52011XC1214(03), SL C 364, 14. 12. 2011., str. 9. – 13.).

II.

Tekst akata u kojem su sadržana pravila iz točke I. ove Odluke, u prijevodu na hrvatski jezik, glase:

»Priopćenje Komisije o podnošenju pojedinačnih prijava vezano uz primjenu programa regionalnih potpora za ulaganja u sektoru brodogradnje i o prijedlogu odgovarajućih mjera u smislu članka 88. stavka 1. Ugovora o EZ-u

(SL C 263, 1. 11. 2003.)

(Tekst značajan za Europski gospodarski prostor)

Komisija je odlučila da se primjena svih programa regionalnih potpora za ulaganja u sektor brodogradnje, kako je definirano u Prilogu, prijavljuje od 1. siječnja 2004. do 31. prosinca 2006., kako bi se Komisiji omogućilo da ocijeni usklađenost takvih potpora na osnovi pravila primjenjivih na sektor brodogradnje od 1. siječnja 2004.

Komisija je kao prikladnu mjeru u skladu s člankom 88. stavkom 1. Ugovora predložila istu obvezu prijave za primjenu svih programa regionalnih potpora za ulaganja u sektor brodogradnje.

**PRILOG**

DEFINICIJA SEKTORA BRODOGRADNJE

Sektor brodogradnje uključuje sve poduzetnike koji se bave »brodogradnjom«, »popravcima brodova« ili »prenamjenom brodova«, kao i sve »povezane subjekte«.

(a) »brodogradnja« označava građenje, u Zajednici, »pomorskih trgovačkih plovila na vlastiti pogon«;

(b) »popravak brodova« označava popravak ili obnavljanje u Zajednici »pomorskih trgovačkih plovila na vlastiti pogon«;

(c) »prenamjena brodova« označava prenamjenu, u Zajednici, »pomorskih trgovačkih plovila na vlastiti pogon« ne manjih od 100 tona bruto, uz uvjet da aktivnosti prenamjene uključuju temeljitu promjenu plana tereta, trupa, pogonskog sustava ili smještaja putnika;

(d) »pomorska trgovačka plovila na vlastiti pogon« označava:

– plovila ne manja od 100 tona bruto koja se koriste za prijevoz putnika i/ili robe,

– plovila ne manja od 100 tona bruto za obavljanje posebnih usluga (na primjer, brodovi za jaružanje i ledolomci),

– remorkeri s motorom ne slabijim od 365 kW,

– ribarska plovila ne manja od 100 tona bruto za izvoz izvan Zajednice,

– nedovršeni trupovi gore navedenih plovila koji su ploveći i pokretni.

U smislu gornjih definicija, »morsko plovilo na vlastiti pogon« označava plovilo koje posjeduje stalni pogon i upravljanje, i ima sva obilježja samoupravljivosti na otvorenom moru. Vojna plovila (tj. plovila koja su po svojim osnovnim strukturnim obilježjima i sposobnostima posebno namijenjena za korištenje isključivo u vojne svrhe, kao što su bojni brodovi i druga plovila za akcije napada ili obrane) i izmjene učinjene na drugim plovilima ili mogućnosti dodane drugim plovilima isključivo u vojne svrhe su izuzeta, uz uvjet da niti jedna mjera ili praksa u vezi s takvim plovilima, izmjenama ili mogućnostima nije prikriveno djelovanje sa svrhom komercijalne brodogradnje protivno kontroli državnih potpora;

(e) »povezani subjekt« označava svaku fizičku ili pravnu osobu koja:

(i) ima u vlasništvu ili kontrolira poduzetnika koji djeluje u brodogradnji, popravcima brodova ili prenamjeni brodova; ili

(ii) je u vlasništvu ili pod kontrolom, izravnom ili neizravnom, bilo kroz vlasništvo dionica ili drukčije, poduzetnika koji djeluje u brodogradnji, popravcima brodova ili prenamjeni brodova.

Pretpostavlja se da kontrolni utjecaj postoji ako osoba ili poduzetnik koji djeluje u brodogradnji, popravcima brodova ili prenamjeni brodova ima u vlasništvu ili kontrolira udio od 25% ili više u drugoj osobi ili poduzetniku, i obratno.«,

i

»Okvir o državnim potporama brodogradnji

(2011/C 364/06)

1. UVOD

1. Od ranih 70-tih godina prošloga stoljeća državne potpore brodogradnji bile su podložne nizu specifičnih zakonskih uređenja koja su se postepeno usklađivala s odredbama o horizontalnim državnim potporama. Trenutno važeći Okvir o državnim potporama[[1]](#footnote-29081-1) brodogradnji prestaje važiti 31. prosinca 2011. U skladu s njezinom politikom kojoj je cilj osigurati veću transparentnost i pojednostavljenje pravila o državnim potporama, Komisija namjerava, koliko je god to moguće, ukinuti razlike između pravila koja se primjenjuju na sektor brodogradnje i ostale industrijske sektore, i to proširenjem općih horizontalnih pravila na sektor brodogradnje[[2]](#footnote-29081-2).

2. Međutim, Komisija priznaje da određena posebna obilježja, kao što su ograničene proizvodne serije, veličina, vrijednost i složenost jedinica proizvodnje, kao i činjenica da se prototipovi uglavnom komercijalno koriste, razlikuju brodogradnju od ostalih industrija.

3. Uzimajući u obzir ta posebna obilježja, Komisija smatra da je primjereno nastaviti primjenjivati posebne odredbe o potporama za inovacije u sektoru brodogradnje, istovremeno osiguravajući da takve potpore ne utječu negativno na trgovinske uvjete i tržišno natjecanje u mjeri u kojoj je to suprotno zajedničkom interesu.

4. Državne potpore za inovacije moraju za posljedicu imati promjenu ponašanja korisnika potpore tako da on poveća razinu inovacija i izvođenja inovacijskih projekata ili aktivnosti, koje se inače ne bi provodili, ili koji bi se provodili, ali u ograničenom opsegu. Poticajni učinak iskazuje se na temelju analize hipotetskih scenarija, pri čemu se uspoređuju razine aktivnosti koje se namjeravaju provesti sa i bez državne potpore. Stoga, ovaj Okvir navodi specifične zahtjeve koji će omogućiti državama članicama da osiguraju prisutnost poticajnog učinka.

5. Neslužbena pravila koja se odnose na potpore za inovacije u brodogradnji, naročito u odnosu na opravdane troškove i potvrdu inovativnosti projekta, oblikovana su uz sudjelovanje sektora, a Komisija ih primjenjuje u svojim odlukama. U cilju transparentnosti, ta pravila treba i službeno uključiti u pravila o potporama za inovacije.

6. U odnosu na regionalne potpore, Komisija će u 2013. godini revidirati horizontalne Smjernice o nacionalnim regionalnim potporama od 2007. – 2013.[[3]](#footnote-29081-3) Stoga će Komisija, sve do tada, nastaviti primjenjivati ista specifična pravila za regionalne potpore u sektoru brodogradnje koja su predviđena Okvirom iz 2003. Ponovno će ocijeniti situaciju u kontekstu revizije Smjernica o regionalnim potporama.

7. U odnosu na izvozne kredite, cilj je ovoga Okvira poštivanje važećih međunarodnih obveza.

8. Ovaj Okvir zato sadrži specifične odredbe koje se odnose na potpore za inovacije i regionalne potpore u sektoru brodogradnje kao i odredbe o izvoznim kreditima. Nadalje, potpore sektoru brodogradnje smatraju se usklađenim sa zajedničkim tržištem na temelju Ugovora o funkcioniranju Europske unije i na temelju instrumenata horizontalnih državnih potpora[[4]](#footnote-29081-4), ukoliko u njima nije drugačije određeno.

9. U skladu s člankom 346. Ugovora i podložno odredbama članka 348. Ugovora, svaka država članica može provesti mjere koje ocijeni nužnima za zaštitu ključnih interesa njezine sigurnosti u području financiranja vojnih plovila.

10. Komisija namjerava primjenjivati načela utvrđena u ovom Okviru od 1. siječnja 2012. do 31. prosinca 2013. Nakon toga datuma Komisija namjerava uključiti odredbe o potporama za inovacije u Okvir Zajednice za državne potpore za istraživanje i razvoj i inovacije[[5]](#footnote-29081-5) kao i uključiti regionalne potpore brodogradnji u Smjernice o nacionalnim regionalnim potporama.

2. PODRUČJE PRIMJENE I DEFINICIJE

11. Temeljem ovoga Okvira Komisija može odobriti potpore brodogradilištima ili, u slučaju izvoznih kredita, potpore vlasnicima brodova, koje se dodjeljuju za gradnju, popravak ili preinaku brodova, kao i potpore za inovacije koje se dodjeljuju za gradnju plutajućih i mobilnih odobalnih (off shore) objekata.

12. U svrhu ovoga Okvira, primjenjuju se sljedeće definicije:

(a) »brodogradnja« znači gradnju, u Uniji, trgovačkih plovila na vlastiti pogon,

(b) »popravak broda« znači popravak ili remont, u Uniji, trgovačkih plovila na vlastiti pogon,

(c) »preinaka broda« znači preinaku, u Uniji, trgovačkog plovila na vlastiti pogon koje nije manje od 100 tona bruto[[6]](#footnote-29081-6), pod uvjetom da preinaka uključuje značajne izmjene programa tereta, trupa, pogonskog sustava ili smještaja putnika,

(d) »trgovačko plovilo na vlastiti pogon« znači plovilo koje zbog svog stalnoga pogona i upravljivosti ima sva obilježja samoplovnosti na otvorenom moru ili na unutarnjim plovnim putovima, a pripada jednoj od sljedećih kategorija:

(i) pomorsko plovilo koje nije manje od 100 tona bruto i plovilo koji plovi unutarnjim plovnim putovima iste veličine koje se koristi za prijevoz putnika i/ili robe,

(ii) pomorsko plovilo koje nije manje od 100 tona bruto i plovilo koji plovi unutarnjim plovnim putovima iste veličine koje se koristi za specijalizirane usluge (primjerice, jaružala i ledolomci),

(iii) remorkeri s ne manje od 365 kW,

(iv) nedovršeni trup plovila iz točaka (i), (ii) i (iii) koji pluta i koji je mobilan;

(e) »plutajući i mobilni odobalni (off shore) objekti« su postrojenja koja služe za istraživanje i eksploataciju ili crpljenje nafte, plina ili obnovljivih izvora energije, koji imaju obilježja trgovačkog plovila osim što nisu plovila na vlastiti pogon i zamišljena su tako da se mogu premještati po više puta za vrijeme korištenja.

3. POSEBNE MJERE

3.1. Regionalne potpore

13. Regionalne potpore za gradnju, popravak ili preinaku brodova mogu se smatrati usklađenim zajedničkom tržištu ako ispunjavaju, naročito, ove uvjete:

(a) potpore moraju biti dodijeljene za ulaganja u nadgradnju ili modernizaciju postojećih brodogradilišta, a ne smiju biti povezane s financijskim restrukturiranjem predmetnih brodogradilišta, s ciljem poboljšanja produktivnosti postojećih objekata i opreme,

(b) u regijama koje se navode u točki (a) članka 107. stavka 3. Ugovora i u skladu s kartom za dodjelu regionalnih potpora koju je odobrila Komisija za svaku državu članicu, intenzitet potpore ne smije premašiti 22,5% bruto ekvivalenta potpore,

(c) u regijama koje se navode u točki (c) članka 107. stavka 3. Ugovora i u skladu s kartom za dodjelu regionalnih potpora koju je odobrila Komisija za svaku državu članicu, intenzitet potpore ne smije premašiti 12,5% bruto ekvivalenta potpore ili najviši iznos dopušten za regionalne potpore, ovisno o tome koji je od tih iznosa niži,

(d) potpore moraju biti ograničene na pokrivanje opravdanih troškova koji su utvrđeni Smjernicama o nacionalnim regionalnim potporama za 2007. do 2013.

3.2. Potpore za inovacije

3.2.1. Prihvatljivi zahtjevi

14. Potpore koje se dodjeljuju za inovacije za gradnju, popravak ili preinaku brodova mogu se smatrati usklađenima s unutarnjim tržištem do maksimalnog intenziteta potpore od 20% bruto pod uvjetom da se odnose na industrijsku primjenu inovativnih proizvoda i procesa, drugim riječima, na tehnološki nove ili značajno poboljšane proizvode i procese u usporedbi s najsuvremenijim proizvodima i procesima prisutnima u sektoru brodogradnje unutar Unije, a koji nose rizik tehnološkog ili industrijskog neuspjeha. Potpore za inovacije za opremu i modernizaciju ribarskih plovila neće se smatrati usklađenima s unutarnjim tržištem osim u slučaju kada su ispunjeni uvjeti utvrđeni člankom 25. stavkom 2. i stavkom 6. Uredbe Vijeća (EZ) br. 1198/2006 od 27. srpnja 2006. o Europskom ribarskom fondu[[7]](#footnote-29081-7), ili odredbama koje nasljeđuju ove odredbe. Potpore se ne mogu dodijeliti brodogradilištu ako je za isto plovilo dodijeljena potpora iz Europskog ribarskog fonda ili instrumenta koji ga nasljeđuje, ili bilo kakva javna potpora.

15. Inovativni proizvodi i procesi u smislu točke 14. uključuju poboljšanja u području zaštite okoliša koja se odnose na kvalitetu i učinkovitost, kao što su optimizacija potrošnje goriva, emisije iz motora, otpada i sigurnosti.

16. Kada je cilj inovacija povećati zaštitu okoliša i dovesti do poštivanja standarda koje je usvojila Unija barem jednu godinu prije nego što ti standardi stupe na snagu ili kada povećava razinu zaštite okoliša u nedostatku standarda Unije, ili kada omogućuje premašivanje standarda Unije, najviši intenzitet potpore može se povećati do 30% bruto. Izrazi kao što su »standardi Unije« i »zaštita okoliša« imaju značenje utvrđeno Smjernicama Zajednice o državnim potporama za zaštitu okoliša.

17. Pod uvjetom da su usklađeni s kriterijima iz točke 14., inovativni proizvodi odnosit će se ili na novi razred plovila kao što je utvrđeno prvim plovilom potencijalne serije brodova (prototip) ili na inovativne dijelove plovila koje je moguće izdvojiti od plovila kao poseban element.

18. Pod uvjetom da su usklađeni s kriterijima iz točke 14., inovativni procesi odnosit će se na razvoj i provedbu novih procesa koji se odnose na proizvodnju, upravljanje, logistiku ili projektiranje.

19. Potpore za inovacije mogu se smatrati usklađenima s unutarnjim tržištem ako se dodjeljuju za prvu industrijsku primjenu inovativnih proizvoda i procesa.

3.2.2. Opravdani troškovi

20. Potpore za inovacije za proizvode i procese moraju biti ograničene na potporu za troškove za ulaganja, oblikovanje, projektiranje i testiranje, koji se izravno i isključivo odnose na inovativni dio projekta i koji su nastali nakon datuma podnošenja zahtjeva za potpore za inovacije[[8]](#footnote-29081-8).

21. Opravdani troškovi uključuju troškove brodogradilišta kao i troškove nabave roba i usluga od trećih strana (primjerice, dobavljača sustava, dobavljača tipa »ključ u ruke«, i podugovaratelja), ako se te robe i usluge strogo odnose na inovaciju. Opravdani troškovi detaljnije su opisani u Prilogu.

22. Nadležno nacionalno tijelo koje je odredila država članica u svrhu primjene potpora za inovacije, mora ispitati opravdane troškove na temelju ocjena koje je dostavio i dokazima potkrijepio podnositelj zahtjeva. Kada zahtjev sadrži troškove za nabavu roba i usluga od dobavljača, dobavljač nije smio primiti državne potpore za iste ciljeve u odnosu na predmetnu robu i usluge.

3.2.3. Potvrda o inovativnosti projekta

23. Kako bi se potpora za inovacije mogla smatrati usklađenom s unutarnjim tržištem na temelju ovoga Okvira, zahtjev za potporu za inovacije mora se podnijeti nadležnom nacionalnom tijelu prije nego što podnositelj zahtjeva sklopi obvezujući ugovor o provedbi određenog projekta za koji se traži potpora za inovacije. Zahtjev mora sadržavati opis inovacije u kvalitativnom i kvantitativnom smislu.

24. Nadležno nacionalno tijelo mora zatražiti potvrdu od neovisnog i profesionalno osposobljenog stručnjaka da se potpora traži za projekt koji predstavlja tehnološki novi ili značajno poboljšani proizvod ili proces u odnosu na stanje tehnike koje postoji u brodograđevnoj industriji unutar Unije (kvalitativna ocjena). Potpora se može smatrati usklađenom s unutarnjim tržištem samo ako neovisan i profesionalno osposobljen stručnjak potvrdi nadležnom nacionalnom tijelu da su opravdani troškovi projekta izračunati tako da pokrivaju isključivo inovativne dijelove predmetnog projekta (kvantitativna ocjena).

3.2.4. Poticajni učinak

25. Potpore za inovacije u smislu ovoga Okvira moraju imati poticajni učinak, drugim riječima, za posljedicu moraju imati promjenu ponašanja korisnika potpore tako da utječu na povećanje razine njegovih inovacijskih aktivnosti. Kao posljedica potpore, inovativne aktivnosti moraju se povećati s obzirom na opseg, područje primjene, iznos koji je potrošen ili brzinu.

26. U skladu s točkom 25. Komisija smatra da potpora nema poticajnog učinka za korisnika potpore ako je projekt[[9]](#footnote-29081-9) već započet i prije nego što je korisnik podnio zahtjev za potporu nacionalnom tijelu.

27. Kako bi potvrdila da će potpora poticajno utjecati na korisnika da promijeni svoje ponašanje tako da poveća razinu svojih inovacijskih aktivnosti, države članice moraju dostaviti ex ante procjenu povećanja inovacijske aktivnosti na temelju analize u kojoj se uspoređuje situacija bez potpore i situacija sa potporom. Pri tom se mogu koristiti kriteriji povećanja inovacijskih aktivnosti u odnosu na njihov opseg, područje primjene, potrošenog iznosa ili brzine, zajedno s drugim relevantnim kvantitativnim i/ili kvalitativnim čimbenicima koje dostavlja država članica u svojoj prijavi potpore u skladu s člankom 108. stavkom 3. Ugovora.

28. Ako je moguće dokazati značajan učinak barem jednog od navedenih elemenata, uzimajući u obzir uobičajeno ponašanje poduzetnika u predmetnom sektoru, Komisija će, u pravilu, zaključiti da potpora ima poticajni učinak.

29. Pri ocjeni programa potpora uvjeti, na temelju kojih se utvrđuje postojanje poticajnog učinka, smatrat će se ispunjenima ako se država članica obveže da će dodjeljivati pojedinačne potpore na temelju odobrenog programa potpora samo nakon što je utvrdila da je prisutan poticajni učinak te da će podnositi godišnja izvješća o provedbi odobrenog programa potpora.

30. Zahtjev za potporu ne može se odobriti ako korisnik potpore ne sklopi obvezujući sporazum da će provoditi specifične projekte ili procese koji se odnose na brodogradnju, popravak brodova ili preinaku brodova za koje se traži potpora za inovacije. Isplate se mogu izvršiti samo nakon što je predmetni ugovor potpisan. U slučaju prestanka ugovora ili napuštanja projekta, sve isplaćene potpore moraju se vratiti uz kamatu od dana isplate potpore. Također, ako se projekt ne okonča, potpore koje nisu bile korištene za opravdane troškove za inovacije moraju se vratiti uz kamatu. Kamatna stopa mora biti barem jednaka referentnoj kamatnoj stopi koju je utvrdila Komisija.

3.3. Izvozni krediti

31. Potpore brodogradnji u obliku kredita koje financijski prati država i koji se dodjeljuju nacionalnim i nenacionalnim vlasnicima brodova ili trećim stranama za gradnju ili preinaku plovila mogu se smatrati usklađenim s unutarnjim tržištem ako su usklađeni s uvjetima iz Sporazuma OECD-a o Smjernicama za osiguranje izvoznih kredita koje financira država i Dogovora o izvoznim kreditima u brodogradnji iz 1998. ili bilo kojih uvjeta koji bi naslijedili takav sporazum ili izmijenili postojeći Sporazum.

4. NADZOR I IZVJEŠĆIVANJE

32. Uredba Vijeća (EZ) br. 659/1999 od 22. ožujka 1999. kojom se uređuju detaljna pravila za primjenu članka 93. Ugovora o EZ-u[[10]](#footnote-29081-10) i Uredba Komisije (EZ) br. 794/2004 od 21. travnja 2004. kojom se provodi Uredba Vijeća (EZ) br. 659/1999 kojom se uređuju detaljna pravila za primjenu članka 93. Ugovora o EZ-u[[11]](#footnote-29081-11) traže da države članice Komisiji dostave godišnja izvješća o svim postojećim programima potpora. Pri donošenju odluke na temelju ovoga Okvira za sve potpore za inovacije koje se dodjeljuju na temelju odobrenog programa potpora velikim poduzetnicima, Komisija može tražiti od država članica da ju izvijeste o tome kako se poštuje uvjet koji se odnosi na poticajni učinak za potpore koje se dodjeljuju velikim poduzetnicima, i to primjenjujući kriterije koji su navedeni u točki 3.2.4.

5. KUMULACIJA

33. Najviši intenzitet potpora utvrđen ovim Okvirom primjenjuje se neovisno o tome financira li se predmetna potpora u cijelosti ili djelomično iz državnih izvora ili iz izvora Unije. Potpore koje su odobrene na temelju ovoga Okvira ne mogu se zbrajati s ostalim oblicima državnih potpora u smislu članka 107. stavka 1. Ugovora ili s drugim oblicima financiranja iz Unije, kada bi takvo zbrajanje (kumulacija) za posljedicu imalo intenzitet potpore koji bi bio viši od onoga koji je utvrđen ovim Okvirom.

34. Kada se potpora dodjeljuje za različite ciljeve a uključuje iste opravdane troškove, primjenjuje se najpovoljniji najviši intenzitet potpore.

6. PRIMJENA OVOGA OKVIRA

35. Komisija će primjenjivati načela utvrđena ovim Okvirom od 1. siječnja 2012. do 31. prosinca 2013. Komisija će primjenjivati navedena načela na sve prijavljene mjere potpore o kojima mora donijeti odluku nakon 31. prosinca 2011., čak i kada su projekti prijavljeni prije toga datuma.

36. U skladu s Obavijesti Komisije o određivanju pravila koja se primjenjuju za ocjenu nezakonitih državnih potpora[[12]](#footnote-29081-12), Komisija će primjenjivati načela utvrđena u ovom Okviru u slučaju neprijavljenih potpora koje su dodijeljene nakon 31. prosinca 2011.

**PRILOG**

Opravdani troškovi za potpore za inovacije u sektoru brodogradnje

1. NOVI RAZRED PLOVILA

Za gradnju novoga razreda plovila za koji se može ostvariti pravo na potporu za inovacije, sljedeći se troškovi smatraju opravdanima:

(a) troškovi razvoja koncepta;

(b) troškovi oblikovanja koncepta;

(c) troškovi funkcionalnog oblikovanja;

(d) troškovi detaljnog oblikovanja;

(e) troškovi studija, testiranja, gradnje modela te slični troškovi u vezi razvoja i oblikovanja plovila;

(f) troškovi planiranja izvedbe dizajna;

(g) troškovi testiranja i probe proizvoda;

(h) dodatni troškovi rada i režijski troškovi za novi razred plovila (krivulja učenja).

U svrhu točaka (a) do (g) isključeni su troškovi standardnog projektiranja plovila gdje je dizajn jednak onomu kao i kod prethodnog razreda plovila.

U svrhu točke (h), dodatni troškovi proizvodnje koji su neophodno potrebni za vrednovanje tehnološke inovacije mogu biti opravdani ako su ograničeni na najmanji mogući iznos. Zbog tehničkih izazova koji se povezuju s gradnjom prototipa, troškovi proizvodnje prvoga plovila uobičajeno premašuju troškove proizvodnje slijedećih sestrinskih brodova. Dodatni troškovi proizvodnje definiraju se kao razlika između troškova rada i povezanih režijskih troškova za prvo plovilo u novom razredu plovila i troškova proizvodnje slijedećih plovila u istoj seriji (sestrinski brodovi). Troškovi rada uključuju troškove plaća i troškove doprinosa.

U skladu s time, u iznimnim i naročito opravdanim slučajevima, opravdanim troškovima može se smatrati najviše 10% troškova proizvodnje povezanih s gradnjom novog razreda plovila: ako su ti troškovi neophodni da bi se mogla potvrditi tehnička inovacija. Slučaj se smatra naročito opravdanim ako je za dodatne troškove proizvodnje procijenjeno da premašuju 3% troškova proizvodnje sljedećih sestrinskih brodova.

2. NOVE KOMPONENTE ILI SUSTAVI NA PLOVILU

Za nove komponente ili sustave za koje se može dodijeliti potpora za inovacije, sljedeći troškovi smatraju se opravdanima ako su strogo povezani s inovacijama:

(a) troškovi dizajna i razvoja;

(b) troškovi testiranja inovativnog dijela ili modela;

(c) troškovi materijala i opreme;

(d) u iznimnim slučajevima, troškovi izvedbe i ugradnje nove komponente ili sustava koji su neophodni za potvrdu inovacije, ako su ograničeni na najmanji mogući iznos.

3. NOVI PROCESI

Za nove procese koji ostvaruju pravo na dodjelu potpore za inovacije, sljedeći troškovi smatraju se opravdanima ako su strogo povezani s inovativnim procesom:

(a) troškovi dizajna i razvoja;

(b) troškovi materijala i opreme;

(c) prema potrebi, troškovi testiranja novih procesa;

(d) troškovi studija izvedivosti koje su započete u razdoblju od 12 mjeseci prije dostavljanja zahtjeva za dodjelu potpore.«.

III.

Dopuštenost dodjele državnih potpora sektoru brodogradnje ocjenjuje se u skladu s člancima 3. i 4. Zakona o državnim potporama (»Narodne novine«, br. 140/2005 i 49/2011) i člankom 9. Uredbe o državnim potporama (»Narodne novine«, broj 50/2006), na temelju materijalnih pravila iz točke I. ove Odluke sadržanih u tekstu akata iz točke II. ove Odluke.

IV.

Danom stupanja na snagu ove Odluke prestaje važiti Odluka o objavljivanju pravila o državnim potporama sektoru brodogradnje (»Narodne novine«, broj 154/2008).

V.

Ova Odluka stupa na snagu danom objave u »Narodnim novinama«.

Klasa: 310-14/12-01/14

Urbroj: 50301-05/16-13-2

Zagreb, 3. siječnja 2013.

Predsjednik

Zoran Milanović, v. r.

[[1](#footnote-29081-1-backlink)] SL C 317, 30. 12. 2003., str. 11.

[[2](#footnote-29081-2-backlink)] Vidi Akcijski plan za državne potpore COM (2005) 107 konačno, točku 65.: »Komisija će odlučiti je li Okvir o državnim potporama brodogradnji i dalje potreban ili bi sektorom trebalo upravljati temeljem horizontalnih pravila«.

[[3](#footnote-29081-3-backlink)] SL C 54, 4. 3. 2006., str. 13.

[[4](#footnote-29081-4-backlink)] Primjerice, Smjernice Zajednice o državnim potporama za zaštitu okoliša (SL C 82, 1. 4. 2008., str. 1) utvrđuju uvjete pod kojima se brodogradilištima mogu odobriti potpore za proizvodnju koja je prihvatljivija za okoliš. Uz to, potpore za kupnju novih prijevoznih sredstava koja premašuju standarde Unije ili koja povećavaju razinu zaštite okoliša u slučaju nepostojanja standarda Unije, mogu se dodijeliti vlasnicima brodova i tako ukupno pridonose čišćem pomorskom prometu.

[[5](#footnote-29081-5-backlink)] SL C 323, 30. 12. 2006., str. 1.

[[6](#footnote-29081-6-backlink)]Bruto tone.

[[7](#footnote-29081-7-backlink)] SL L 223, 15. 8. 2006., str. 1.

[[8](#footnote-29081-8-backlink)] Osim troškova za studije provedivosti koje se provode u roku od 12 mjeseci prije podnošenja zahtjeva za potporom za inovativne procese.

[[9](#footnote-29081-9-backlink)] Ovo ne isključuje mogućnost da je potencijalni korisnik potpore već proveo studije provedivosti koje nisu navedene u zahtjevu za državnom potporom.

[[10](#footnote-29081-10-backlink)] SL L 83, 27. 3. 1999., str. 1.

[[11](#footnote-29081-11-backlink)] SL L 140, 30. 4. 2004., str. 1.

[[12](#footnote-29081-12-backlink)] SL C 119, 22. 5. 2002., str. 22.

3 07.01.2013 Odluka o objavljivanju pravila o državnim potporama sektoru brodogradnje

Odluka, NN 3/2013-43